Kuvendi i Republikës së Kosovës

Bazuar në nenin 65 (1) të Kushtetutës së Republikës së Kosovës,

Miraton:


PROJEKTLIGJI PËR PROGRAMET E MBROJTJES SOCIALE 
DHE PËRFITIMEVE SOCIALE


KAPITULLI I
DISPOZITAT E PËRGJITHSHME

Neni 1
Qëllimi

Ky Ligj rregullon programet e mbrojtjes sociale dhe përfitimeve sociale, kushtet dhe kriteret për realizimin e të drejtave nga këto programe, procedurën e aplikimit dhe të vendimmarrjes, pagesën, vazhdimin dhe ndërprerjen e përfitimeve, kompetencat e institucioneve përgjegjëse, Regjistrin Social, mbikëqyrjen dhe kundërvajtjet.


Neni 2
Fushëveprimi

1. Dispozitat e këtij Ligji janë të detyrueshme për të gjitha institucionet qendrore dhe lokale që kanë përgjegjësi ligjore lidhur me zbatimin e programeve të mbrojtjes sociale dhe përfitimeve sociale, si dhe për të gjithë aplikantët, përfituesit dhe pjesëmarrësit e tjerë në procedurat që lidhen me këto programe.

2. Shërbimet sociale dhe familjare, skemat pensionale dhe sigurimet sociale rregullohen me legjislacionin përkatës, përveç kur ky Ligj parasheh shprehimisht ndryshe.


Neni 3
Përkufizimet

1. Shprehjet e përdorura në këtë Ligj kanë kuptimet si në vijim:

1.1. Ministria – nënkupton ministrinë përgjegjëse për politikat e mbrojtjes sociale dhe përfitimeve sociale në kuadër të Qeverisë së Republikës së Kosovës;

1.2. Agjencia e Punësimit – nënkupton Agjencinë e Punësimit të Republikës së Kosovës, përfshirë strukturat e saj lokale, si ofruese publike e shërbimeve në tregun e punës;

1.3. Organi kompetent – nënkupton organin në nivel lokal ose qendror, varësisht nga kompetencat e përcaktuara me këtë Ligj dhe me legjislacionin në fuqi;

1.4. Qendra për Punë Sociale – nënkupton qendrën kompetente për punë sociale në komunën ku aplikanti paraqet kërkesën për përfitim nga programet e mbrojtjes sociale dhe përfitimeve sociale, sipas këtij Ligji dhe legjislacionit në fuqi;

1.5. Zyra e Punësimit – nënkupton strukturën organizative të Agjencisë së Punësimit të Republikës së Kosovës, përgjegjëse për regjistrimin dhe mbajtjen e evidencës së personave që kërkojnë punë, ofrimin e informatave dhe këshillimit për punësim, orientimin në karrierë, ndërmjetësimin në punësim, zbatimin e masave aktive të tregut të punës dhe lëshimin e deklaratës së papunësisë, në përputhje me legjislacionin përkatës në fuqi.

1.6. Ministri – nënkupton ministrin përgjegjës për politikat e mbrojtjes sociale dhe përfitimeve sociale në kuadër të Qeverisë së Republikës së Kosovës;

1.7. Menaxheri i rastit – nënkupton zyrtarin e Qendrës për Punë Sociale që është përgjegjës për vlerësimin e nevojave dhe koordinimin e masave që lidhen me programet e mbrojtjes sociale dhe përfitimeve sociale, në pajtim me këtë Ligj dhe legjislacionin për shërbimet sociale dhe familjare;

1.8. Programi i ndihmës sociale – nënkupton programin e mbështetjes financiare për ekonomitë familjare që ndodhen në gjendje të rrezikut social ose të varfërisë;

1.9. Programi i ndihmës sociale të njëhershme – nënkupton programin e ndihmës së njëhershme që i ofrohet individit ose familjes për shkak të gjendjes së vështirë financiare ose shpenzimeve të jashtëzakonshme të shkaktuara nga rrethana të caktuara;

1.10. Programi i ndihmës sociale të përkohshme – nënkupton mbështetjen e kufizuar në kohë, në para, në natyrë ose në formë të kombinuar, që u ofrohet individëve, familjeve ose ekonomive familjare të ekspozuara ndaj rrezikut social për shkak të goditjeve të veçanta familjare ose goditjeve në shkallë të gjerë, përfshirë krizat ekonomike, fatkeqësitë natyrore, pandemitë, krizat energjetike, goditjet klimatike, sëmundjen e rëndë, vdekjen e mbajtësit kryesor të të ardhurave, humbjen e papritur të të ardhurave, dëmtimin e objektit kryesor të banimit ose rrethana të tjera që ndikojnë në aftësinë për përmbushjen e nevojave bazë;

1.11. Programi i përfitimeve për fëmijë – nënkupton programin e mbështetjes financiare mujore për fëmijët, me qëllim mbështetjen e mirëqenies, zhvillimit, arsimit, shëndetit dhe përfshirjes sociale të tyre;

1.12. Programi i përfitimeve për lehonat e papuna – nënkupton programin e mbështetjes financiare mujore, që u ofrohet lehonave të papuna për një periudhë të caktuar;



1.13. Programi i përfitimeve për fuqizimin e familjeve në nevojë dhe të cenueshme – nënkupton programin e mbështetjes së përfitimeve në natyrë ose përmes subvencioneve, që synon përmirësimin e kushteve të jetesës, qasjen në të mira dhe shërbime bazë dhe përfshirjen sociale të individëve, familjeve dhe ekonomive familjare në nevojë ose të cenueshme;

1.14. Anëtar aktiv – nënkupton individin ose anëtarin e familjes që është i aftë për punë;

1.15. Anëtar pasiv – nënkupton individin ose anëtarin e familjes që është i paaftë për punë sipas dispozitave të këtij Ligji;

1.16. Aplikanti – nënkupton personin që është në moshë madhore, i cili paraqet kërkesë për vete ose në emër të individit, fëmijës, familjes ose ekonomisë familjare. Kur personi nuk ka zotësi të plotë për të vepruar, kërkesa paraqitet nga ose me asistencën e përfaqësuesit ligjor apo kujdestarit, sipas legjislacionit në fuqi;

1.17. Bartës i lëndës – nënkupton aplikantin, përkatësisht anëtarin madhor të ekonomisë familjare, me zotësi për të vepruar, ose kujdestarin ligjor të ekonomisë familjare, i cili fillon procedurën dhe në bashkëpunim me organin kompetent, kryen të gjitha veprimet dhe përmbush të gjitha detyrimet e nevojshme për realizimin e së drejtës në ndihmë sociale në emër të ekonomisë familjare;

1.18. Ekonomi familjare – nënkupton individin ose grupin e personave që jetojnë në të njëjtën njësi banimi dhe ndajnë në mënyrë të qëndrueshme të ardhurat, pasurinë dhe shpenzimet bazë të jetesës;

1.19. Familja – nënkupton bashkësinë e përbërë nga bashkëshortët ose partnerët jashtëmartesorë, fëmijët dhe të afërmit e tjerë që jetojnë së bashku, sigurojnë të ardhura dhe mbulojnë shpenzimet e përbashkëta të jetesës, përfshirë edhe fëmijën që nuk jeton me familjen, por ndjek shkollimin në një vend tjetër, deri në përfundimin e shkollimit të rregullt, por jo përtej moshës njëzet e gjashtë (26) vjeç;

1.20. I papunë – në kuptim të këtij Ligji, nënkupton individin ose anëtarin e familjes që nuk është në marrëdhënie pune, është i aftë për punë, kërkon punë në mënyrë aktive dhe është i regjistruar si i papunë në Zyrën e Punësimit, në kuadër të Agjencisë së Punësimit, sipas dispozitave përkatëse të legjislacionit në fuqi për punën dhe punësimin;

1.21. Individ – nënkupton personin që aplikon ose përfiton në emër të vet, i cili për qëllime të këtij Ligji, trajtohet si pjesë e një ekonomie familjare;

1.22. Përfitime në natyrë – nënkupton mbështetjen e ofruar në formë të të mirave materiale, shërbimeve, kuponëve ose subvencioneve për përmbushjen e nevojave bazë të individëve, familjeve ose ekonomive familjare;

1.23. Përfitues – nënkupton individin, fëmijën, familjen ose ekonominë familjare të cilit i është njohur e drejta në një program të mbrojtjes sociale ose përfitimeve sociale sipas këtij Ligji;

1.24. Prindi vetushqyes/vetëmbajtës – nënkupton prindin që përkujdeset i vetëm për fëmijën e tij dhe e mban atë, kur prindi tjetër ka vdekur, është i panjohur, i zhdukur, ka vendbanim ose vendqëndrim të panjohur, i është hequr zotësia për të vepruar ose e drejta prindërore, apo është i shkurorëzuar ose i ndarë;

1.25. Regjistër social - nënkupton platformën elektronike që përdoret për regjistrimin, identifikimin, verifikimin dhe monitorimin e aplikantëve dhe përfituesve të programeve të mbrojtjes sociale dhe përfitimeve sociale, në përputhje me këtë Ligj dhe legjislacionin për mbrojtjen e të dhënave personale;

1.26. Rezident – nënkupton personin që banon faktikisht në Republikën e Kosovës dhe i përmbush kriteret e rezidencës të përcaktuara në nenin 6 të këtij Ligji;

1.27. Rrezik social – nënkupton situatën në të cilën individi, familja ose ekonomia familjare nuk është në gjendje, përkohësisht ose në mënyrë të vazhdueshme, t’i përmbushë nevojat bazë të jetesës për shkak të varfërisë, humbjes së të ardhurave, aftësisë së kufizuar, sëmundjes, dhunës, mungesës së përkujdesjes, fatkeqësive natyrore, goditjeve ekonomike ose rrethanave të tjera që krijojnë ose thellojnë cenueshmërinë;

1.28. Testi i mjeteve financiare – nënkupton procesin e identifikimit, verifikimit dhe vlerësimit të të ardhurave dhe pasurisë së llogaritshme dhe të pallogaritshme të individit, familjes ose ekonomisë familjare;

1.29. Testi i mjeteve të përafërta – nënkupton procesin e vlerësimit të gjendjes socio-ekonomike përmes treguesve objektivë dhe të verifikueshëm që lidhen me kushtet e jetesës, pasurinë në dispozicion, përbërjen e ekonomisë familjare dhe rrethanat e tjera përkatëse; dhe

1.30. Testi i varfërisë – nënkupton vlerësimin e gjendjes socio-ekonomike të individit, familjes ose ekonomisë familjare për qëllim të përfitimit nga programet e caktuara të mbrojtjes sociale dhe përfitimeve sociale, përmes testit të mjeteve financiare dhe testit të mjeteve të përafërta.

2. Shprehjet e tjera të përdorura në këtë Ligj kanë kuptimin e përcaktuar në legjislacionin në fuqi.

3. Fjalët e përdorura në njërën gjini nënkuptojnë edhe gjininë tjetër. Shprehjet e përdorura në numrin njëjës kanë kuptimin edhe në numrin shumës.


Neni 4
Parimet e përgjithshme të programeve të mbrojtjes sociale  dhe përfitimeve sociale 

1. Programet e mbrojtjes sociale dhe përfitimeve sociale në Republikën e Kosovës funksionojnë në bazë të parimeve si në vijim:

1.1. Parimi i universalitetit – programet e mbrojtjes sociale dhe përfitimeve sociale themelohen, funksionojnë dhe mbikëqyren në bazë të një sistemi rregullash ligjore që zbatohen në mënyrë të njëtrajtshme ndaj përfituesve që ndodhen në kushte të njëjta;

1.2. Parimi i drejtësisë sociale – programet e mbrojtjes sociale dhe përfitimeve sociale sigurojnë trajtim të drejtë dhe mbështetje adekuate, duke ruajtur nxitjen për punësim dhe pa cenuar të drejtën e personit që i përmbush kriteret e përcaktuara me këtë Ligj;

1.3. Parimi i trajtimit të barabartë dhe i mosdiskriminimit  – individi ose familja në rrezik social ka të drejtë të aplikojë për programet e mbrojtjes sociale dhe përfitimeve sociale, të cilat zbatohen mbi bazën e trajtimit të barabartë dhe të drejtë, duke ndaluar çdo formë të diskriminimit, siç përcaktohet me Kushtetutën e Republikës së Kosovës dhe legjislacionin në fuqi për mbrojtjen nga diskriminimi;

1.4. Parimi i disponueshmërisë – mbështetja, në kuadër të programeve të mbrojtjes sociale dhe përfitimeve sociale, u sigurohet të gjithë personave që i përmbushin kriteret e përcaktuara me këtë Ligj;

1.5. Parimi i kohës së duhur – mbështetja, në kuadër të programeve të mbrojtjes sociale dhe përfitimeve sociale, ofrohet në mënyrë që të sigurohet identifikimi me kohë i nevojave të individit ose familjes, me qëllim parandalimin e shfaqjes ose përkeqësimit të rrethanave që cenojnë sigurinë dhe përmbushjen e nevojave jetësore, si dhe parandalimin e përjashtimit të tyre nga komuniteti;

1.6. Parimi i pjesëmarrjes – aplikanti dhe përfituesi kanë të drejtë të informohen, të paraqesin prova, të deklarohen për faktet që ndikojnë në vendim dhe të dëgjohen para marrjes së vendimit që cenon të drejtat ose interesat e tyre;

1.7. Parimi i privatësisë – gjatë realizimit të përfitimeve nga programet e mbrojtjes sociale dhe përfitimeve sociale, përfituesi ka të drejtë në respektimin e privatësisë, konfidencialitetit dhe mbrojtjes së të dhënave personale, sipas legjislacionit në fuqi për mbrojtjen e të dhënave personale, ndërsa kërkesat për informata lidhur me përfituesin bëhen vetëm kur janë të autorizuara me ligj, të nevojshme dhe proporcionale me qëllimin për të cilin kërkohen;

1.8. Parimi i informimit – çdo person ka të drejtë të informohet për programet e mbrojtjes sociale dhe përfitimeve sociale, si dhe të marrë mbështetje për kapërcimin e vështirësive në komunikim gjatë procesit të informimit nga autoritetet kompetente;

1.9. Parimi i ofrimit të mbështetjes në vendndodhjen më të afërt me përfituesin – çdo personi i sigurohet qasja në procedurën e aplikimit për programet e mbrojtjes sociale dhe përfitimeve sociale në vendndodhjen ose komunën më të afërt;

1.10. Parimi i vlerësimit – përmbushja e kritereve për programet që varen nga gjendja socio-ekonomike, rishikohet në afatet e përcaktuara me këtë Ligj, ndërsa e drejta vazhdon për aq kohë sa përmbushen kriteret ligjore;



1.11. Parimi i transparencës – organet kompetente informojnë publikun, përmes faqeve të tyre zyrtare, mediave dhe mënyrave të tjera të komunikimit, për kushtet dhe mënyrat e qasjes në programet e mbrojtjes sociale dhe përfitimeve sociale, si dhe ofrojnë informata të tjera të përcaktuara me ligj;

1.12. Parimi i bashkëpunimit – institucionet qendrore dhe lokale bashkëpunojnë dhe koordinohen ndërmjet tyre, ndërmjet strukturave të tyre të brendshme dhe me komunitetin;

1.13. Parimi i interesit më të mirë të fëmijës – në të gjitha vendimet, procedurat dhe masat që prekin drejtpërdrejt ose tërthorazi fëmijët, interesi më i mirë i fëmijës përbën konsideratë parësore;

1.14. Parimi i mbrojtjes sociale të ndjeshme ndaj fëmijëve – programet e mbrojtjes sociale dhe përfitimeve sociale hartohen dhe zbatohen me qëllimin e parandalimit dhe zvogëlimit të varfërisë së fëmijëve, privimit material, braktisjes së shkollës, punës së fëmijëve, martesës së hershme, neglizhencës, dhunës dhe përjashtimit social;

1.15. Parimi i përshtatshmërisë – përfitimet hartohen, rishikohen dhe përshtaten për të mbështetur aftësinë e individëve, familjeve dhe ekonomive familjare për përmbushjen e nevojave bazë, duke marrë parasysh madhësinë dhe përbërjen e ekonomisë familjare, koston e jetesës, inflacionin, aftësinë e kufizuar, moshën dhe nevojat specifike të fëmijëve;

1.16. Parimi i qasshmërisë dhe i përfshirjes – institucionet sigurojnë që individët dhe familjet të mos përjashtohen nga përfitimet për shkak të aftësisë së kufizuar, gjuhës, mungesës së dokumentacionit, pengesave digjitale, largësisë gjeografike, varfërisë, përkatësisë etnike, gjinisë, moshës, statusit familjar ose rrethanave të tjera personale apo sociale;

1.17. Parimi i reagimit ndaj goditjeve – programet e mbrojtjes sociale dhe përfitimeve sociale duhet të jenë të afta të përshtaten dhe të aktivizohen me kohë, si përgjigje ndaj goditjeve, përfshirë fatkeqësitë natyrore, krizat ekonomike, pandemitë, krizat energjetike, ngjarjet klimatike dhe emergjencat specifike familjare;

1.18. Parimi i komplementaritetit (ndërlidhjes) - programet e mbrojtjes sociale dhe përfitimeve sociale planifikohen dhe zbatohen në mënyrë të koordinuar dhe plotësuese ndërmjet institucioneve dhe sektorëve përgjegjës, me të drejtat, shërbimet dhe masat e përcaktuara me legjislacionin tjetër, duke shmangur dyfishimin e panevojshëm dhe mangësitë në mbulim, me qëllim ofrimin e mbështetjes gjithëpërfshirëse të përshtatur ndaj nevojave të individit, familjes ose ekonomisë familjare;

1.19. Parimi i respektimit të të drejtave të njeriut – programet e mbrojtjes sociale dhe përfitimeve sociale hartohen, zbatohen, monitorohen dhe vlerësohen duke respektuar dinjitetin dhe të drejtat themelore të njeriut, në përputhje me Kushtetutën, legjislacionin në fuqi dhe instrumentet ndërkombëtare të zbatueshme për të drejtat e njeriut, duke garantuar trajtim të barabartë, mosdiskriminim, pjesëmarrje dhe mbrojtje të veçantë për personat dhe grupet në gjendje të cenueshme; dhe

1.20. Parimi i barazisë gjinore – programet e mbrojtjes sociale dhe përfitimeve sociale hartohen, zbatohen, monitorohen dhe vlerësohen duke siguruar trajtim të barabartë të grave dhe burrave, vajzave dhe djemve, si dhe duke marrë parasysh nevojat, rrethanat dhe ndikimet e ndryshme që këto programe mund të kenë mbi ta. Për këtë qëllim, institucionet përgjegjëse sigurojnë integrimin e perspektivës gjinore në kriteret e përfitimit, analizën dhe vlerësimin e ndikimit gjinor, mbledhjen dhe raportimin e të dhënave të ndara sipas gjinisë, si dhe përdorimin e treguesve gjinorë në monitorimin dhe vlerësimin e programeve.


KAPITULLI II
PROGRAMET E MBROJTJES SOCIALE DHE PËRFITIMEVE SOCIALE

Neni 5
[bookmark: _Hlk239923273]Programet e mbrojtjes sociale dhe përfitimeve sociale

1. Me qëllim të parandalimit dhe zvogëlimit të varfërisë dhe përjashtimit social, ofrimit të mbështetjes në situata të rrezikut social, si dhe investimit në mirëqenien, zhvillimin dhe fuqizimin e individëve, fëmijëve dhe familjeve, Republika e Kosovës siguron programet e mbrojtjes sociale dhe përfitimeve sociale të përcaktuara me këtë Ligj. 

2. Programet e mbrojtjes sociale dhe përfitimeve sociale kanë për qëllim sigurimin e mbështetjes për individët, familjet dhe ekonomitë familjare që ndodhen në gjendje varfërie ose rreziku social, të cilat shërbejnë si instrumente të investimit social në zhvillimin e kapitalit njerëzor, fuqizimin e familjes, barazinë e mundësive dhe përfshirjen sociale. Programet e mbrojtjes sociale dhe përfitimeve sociale, janë si në vijim:

2.1. Programi i ndihmës sociale, si mbështetje financiare për ekonomitë familjare që ndodhen në gjendje të rrezikut social ose të varfërisë;

2.2. Programi i ndihmës sociale të njëhershme, si mbështetje e njëhershme që i ofrohet individit ose familjes për shkak të gjendjes së vështirë financiare ose shpenzimeve të jashtëzakonshme të shkaktuara nga rrethana të caktuara;

2.3. Programi i ndihmës sociale të përkohshme, si mbështetje e kufizuar në kohë, në para, në natyrë ose në formë të kombinuar, që u ofrohet individëve, familjeve ose ekonomive familjare të ekspozuara ndaj rrezikut social për shkak të goditjeve të veçanta familjare ose goditjeve në shkallë të gjerë;

2.4. Programi i përfitimeve për fëmijë, si investim në mirëqenien, zhvillimin, shëndetin, arsimin dhe përfshirjen sociale të fëmijëve;

2.5. Programi i përfitimeve për lehonat e papuna, si mbështetje për amësinë, kujdesin në fëmijërinë e hershme dhe sigurinë ekonomike gjatë periudhës pas lindjes;

2.6. Programi i përfitimeve për fuqizimin e familjeve në nevojë dhe të cenueshme, me qëllim të përmirësimit të kushteve të jetesës, qasjes në të mira dhe shërbime bazë, si dhe përfshirjes sociale; dhe

2.7. Programet e tjera të mbrojtjes sociale dhe përfitimeve sociale të përcaktuara me ligj.

3. Programet e përcaktuara në këtë nen nuk janë kontributdhënëse dhe sipas natyrës së tyre, ofrohen në para, në natyrë, përmes subvencioneve ose në formë të kombinuar.

Neni 6
E drejta për aplikim dhe përfitim

1. Të drejtën për të përfituar nga programi i ndihmës sociale, ndihmës sociale të njëhershme dhe ndihmës sociale të përkohshme, të përcaktuara në nënparagrafët 2.1, 2.2. dhe 2.3 të nenit 5 të këtij Ligji, e kanë shtetasit e Republikës së Kosovës që janë rezidentë në Republikën e Kosovës dhe i përmbushin kriteret e tjera të përcaktuara me këtë Ligj, përveç rasteve kur ky Ligj e përcakton ndryshe.

2. Përjashtimisht nga paragrafi 1 i këtij neni, shtetasit e huaj me leje qëndrimi të përkohshëm dhe personat e tjerë që ndodhen në territorin e Republikës së Kosovës, mund të përfitojnë nga programi i ndihmës sociale të njëhershme ose programi i ndihmës sociale të përkohshme, kur individi ose familja ndodhet në rrezik social për shkak të fatkeqësisë natyrore ose kur kjo është e domosdoshme për shmangien e një rreziku të menjëhershëm për jetën, shëndetin ose sigurinë e tyre. Ndihma ofrohet pas vlerësimit individual nga organi kompetent dhe pa cenuar të drejtat e garantuara me legjislacionin për azilin dhe të huajt.

3. Të drejtën për të përfituar nga programet e përcaktuara në nënparagrafët 2.4, 2.5. dhe 2.6. të nenit 5 të këtij Ligji, e kanë personat e mëposhtëm, nëse banojnë në Republikën e Kosovës dhe i përmbushin kriteret e tjera të përcaktuara me këtë Ligj:

3.1. Shtetasit e Republikës së Kosovës që janë rezidentë në Republikën e Kosovës;
 
3.2. Shtetasit e huaj me leje qëndrimi të përhershëm;

3.3. Personat pa shtetësi me qëndrim të përhershëm të autorizuar; dhe 

3.4. Personat me status të vlefshëm të refugjatit ose të mbrojtjes plotësuese, si dhe personat që gëzojnë mbrojtje të përkohshme, në pajtim me legjislacionin për azilin.

4. Për qëllime të këtij Ligji, shtetasi i Republikës së Kosovës konsiderohet rezident nëse ka vendbanim të regjistruar dhe ka qenë fizikisht i pranishëm në Republikën e Kosovës së paku njëqind e tetëdhjetë e tri (183) ditë gjatë periudhës dymbëdhjetë (12) mujore që i paraprin datës së aplikimit. Përjashtimisht nga ky rregull, shtetasi i Republikës së Kosovës që kthehet nga jashtë për të banuar përgjithmonë në Republikën e Kosovës konsiderohet rezident nga data e regjistrimit të kthimit dhe vendosjes faktike në Republikën e Kosovës, nëse dëshmon se e ka zhvendosur qendrën e interesave jetësore në Republikën e Kosovës. Përmbushja e këtij kriteri rivlerësohet brenda dymbëdhjetë (12) muajve nga njohja e së drejtës në përfitim.

5. Pas njohjes të së drejtës në përfitim, përmbushja e kriterit të rezidencës verifikohet për çdo periudhë pasuese dymbëdhjetë (12) mujore.

6. Për fëmijën nën moshën dymbëdhjetë (12) muaj, kriteri i rezidencës konsiderohet i përmbushur nëse fëmija, nga lindja, banon faktikisht në Republikën e Kosovës. Për fëmijën e lindur jashtë Republikës së Kosovës, i cili kthehet për të banuar përgjithmonë në Republikën e Kosovës, zbatohet paragrafi 4 i këtij neni.

7. Nëse gjatë verifikimit ose rivlerësimit konstatohet se personi nuk banon faktikisht në Republikën e Kosovës, kërkesa refuzohet ose e drejta në përfitim ndërpritet dhe zbatohen dispozitat për kthimin e përfitimeve të realizuara pa bazë ligjore.

8. Mënyra e llogaritjes së periudhës së rezidencës, trajtimi i mungesave të përkohshme të arsyetuara, dëshmitë për kthimin e përhershëm, procedura e rivlerësimit dhe mënyra e verifikimit përmes regjistrave zyrtarë përcaktohen me aktin nënligjor.

Neni 7
Programi i ndihmës sociale

1. Programi i ndihmës sociale ofrohet në formën e mbështetjes financiare për individin, familjen ose ekonominë familjare që ndodhet në gjendje varfërie ose rreziku social dhe nuk është në gjendje t'i përmbushë nevojat bazë të jetesës, duke marrë parasysh numrin dhe përbërjen e anëtarëve të saj.

2. Çdo individ, familje ose ekonomi familjare që aplikon për përfitim nga programi i ndihmës sociale, i nënshtrohet testit të varfërisë, i cili zhvillohet në dy faza: 

2.1. testit të mjeteve financiare; dhe 

2.2. testit të mjeteve të përafërta.

3. Testi i mjeteve financiare përfshin identifikimin, verifikimin dhe vlerësimin e të ardhurave dhe pasurisë së individit, familjes ose ekonomisë familjare, si dhe përcaktimin e pjesës së tyre të llogaritshme dhe të pallogaritshme, bazuar në të dhënat e regjistrave dhe sistemeve shtetërore, përfshirë sistemet e Ministrisë, ministrisë përgjegjëse për financa dhe sistemet e tjera përkatëse të agjencive të tjera.

4. Nëse aplikanti për ndihmë sociale kualifikohet pas zbatimit të testit të mjeteve financiare, ai i nënshtrohet testit të mjeteve të përafërta.

5. Testi i mjeteve të përafërta përfshin vlerësimin e gjendjes socio-ekonomike të individit, familjes ose ekonomisë familjare, bazuar në tregues objektivë dhe të verifikueshëm që lidhen me kushtet e jetesës, pasurinë në dispozicion, përbërjen e ekonomisë familjare dhe rrethanat e tjera përkatëse.

6. Asnjë kërkesë nuk mund të refuzohet vetëm në bazë të një treguesi të testit të mjeteve të përafërta, pa verifikim individual dhe pa i dhënë aplikantit mundësinë të deklarohet për faktet që ndikojnë në vendim.

7. Kriteret teknike dhe procedurat për zbatimin e testit të varfërisë, si dhe të ardhurat dhe pasuria e llogaritshme dhe e pallogaritshme, përcaktohen me akt nënligjor.


Neni 8
Shuma e ndihmës sociale

1. Shuma e ndihmës sociale për individin, familjen ose ekonominë familjare llogaritet në bazë të madhësisë dhe strukturës së familjes, si dhe të të ardhurave të saj.

2. Formula për llogaritjen e shumës së ndihmës sociale, përfshirë kufirin maksimal të përfitimit, përgatitet nga Ministria në bashkëpunim me ministrinë përgjegjëse për financa dhe miratohet nga Qeveria e Republikës së Kosovës. Formula përcakton shkallën e ekuivalencës sipas madhësisë dhe përbërjes së ekonomisë familjare, ndërsa shuma bazë e ndihmës sociale përcaktohet me vendim të Qeverisë së Republikës së Kosovës.

3. Formula e përcaktuar në paragrafin 2 të këtij neni siguron që ekonomitë familjare më të mëdha dhe ekonomitë familjare me fëmijë të mos vihen në pozitë të pafavorshme dhe që niveli i përfitimeve të mbështesë së paku parandalimin e varfërisë ekstreme.

4. Qeveria e rishikon shumën e ndihmës sociale së paku një (1) herë në vit, duke marrë parasysh koston e jetesës, nivelin e inflacionit, pragun e varfërisë dhe qëndrueshmërinë fiskale, dhe publikon arsyetimin e vendimit.

Neni 9
Rillogaritja e shumës së ndihmës sociale

1. Shuma e ndihmës sociale mund të rillogaritet kur ndryshojnë të ardhurat ose rrethanat e tjera që ndikojnë në të drejtën apo shumën e përfitimit, në rastet si në vijim, kur:

1.1. ndryshon niveli i të ardhurave;

1.2. ndryshon përbërja e ekonomisë familjare, si pasojë e lindjeve, vdekjeve, martesave ose rrethanave të tjera që ndryshojnë përbërjen e saj;

1.3. ndryshimi i banimit ose i pranisë fizike sjell mospërmbushjen e kriterit të rezidencës, sipas nenit 6 të këtij Ligji; dhe

1.4. ndryshon ndonjë fakt tjetër material që ndikon në të drejtën ose shumën e përfitimit sipas këtij Ligji.

2. Rillogaritja e shumës së ndihmës sociale për rastet e përcaktuara në paragrafin 1 të këtij neni bëhet në përputhje me nenin 8 të këtij Ligji.

3. Pagesa e shumës së rillogaritur të ndihmës sociale fillon nga muaji vijues dhe vazhdon gjatë muajve të mbetur të kohëzgjatjes së përfitimit nga programi i ndihmës sociale.


Neni 10
Kohëzgjatja e ndihmës sociale

1. E drejta në programin e ndihmës sociale njihet për aq kohë sa përmbushen kriteret e përcaktuara me këtë Ligj dhe i nënshtrohet rivlerësimit së paku një herë në gjashtë (6) muaj.

2. Rivlerësimi fillon sipas detyrës zyrtare para përfundimit të periudhës gjashtëmujore dhe kryhet pa i kërkuar përfituesit paraqitjen e një kërkese të re. Pagesa vazhdon deri në nxjerrjen e vendimit pas rivlerësimit dhe nuk mund të ndërpritet për shkak të vonesës së organit kompetent ose mungesës së aktit nënligjor.

3. Mënyra e rivlerësimit, dokumentacioni dhe procedura teknike përcaktohen me akt nënligjor.

Neni 11
Integrimi në tregun e punës

1. Anëtarët aktivë të ekonomisë familjare që përfitojnë ndihmë sociale, u nënshtrohen procedurave për marrjen e shërbimeve të punësimit dhe marrin pjesë në masat aktive të tregut të punës dhe në trajnimet profesionale, gjatë periudhës së përfitimit nga programi i ndihmës sociale.

2. Përjashtimisht nga paragrafi 1 i këtij neni, detyrimeve për pjesëmarrje në shërbimet e punësimit, masat aktive të tregut të punës dhe trajnimet profesionale nuk u nënshtrohen anëtarët e ekonomisë familjare, si në vijim:

2.1. Prindi vetushqyes/vetëmbajtës;

2.2. Personi me aftësi të kufizuar, i klasifikuar si i paaftë për punë nga organi kompetent, sipas legjislacionit përkatës për personat me aftësi të kufizuara;

2.3. Personi që kujdeset për një fëmijë ose anëtar të familjes me aftësi të kufizuara, i cili nuk mund të kujdeset për veten;

2.4. Personi që vijon shkollimin e rregullt, deri në moshën njëzet e gjashtë (26) vjeç;

2.5. Gruaja shtatzënë ose lehonë, gjatë periudhës prej një (1) muaji para lindjes dhe deri në përfundimin e periudhës së pushimit të lehonisë, sipas legjislacionit në fuqi për punën;

2.6. Gruaja shtatzënë, kur për shkak të gjendjes së saj shëndetësore, të vërtetuar me dokumentacion përkatës mjekësor, nuk është në gjendje të marrë pjesë në shërbimet e punësimit, masat aktive të tregut të punës ose trajnimet profesionale;

2.7. Njëri nga prindërit që kujdeset për fëmijën derisa fëmija të mbushë një (1) vjeç; dhe

2.8. Individi nën moshën tetëmbëdhjetë (18) vjeç dhe individi të cilit i kanë mbetur jo më shumë se pesë (5) vjet deri në arritjen e moshës ligjore për pensionim.


3. Anëtarët pasivë të ekonomisë familjare mund të marrin pjesë vullnetarisht në shërbimet e punësimit.

4. Anëtarët aktivë të regjistruar si punëkërkues, të cilët janë përfitues të programit të ndihmës sociale, janë të detyruar të:

4.1. kërkojnë punësim në mënyrë aktive;

4.2. nënshkruajnë planin individual të punësimit me Zyrën e Punësimit;

4.3. marrin pjesë në masat aktive të tregut të punës, përfshirë këshillimin, trajnimin, programet për fitimin ose përmirësimin e përvojës së punës dhe programet e punës në komunitet;

4.4. pranojnë ofertën e përshtatshme të punës; dhe

4.5. përmbushin kushtet e tjera të përcaktuara me legjislacionin në fuqi për punën dhe punësimin.

5. Oferta e punës konsiderohet e përshtatshme kur është në përputhje me aftësinë shëndetësore, kualifikimet dhe përvojën e personit, kushtet minimale të punës, mundësinë reale të udhëtimit dhe përgjegjësitë e domosdoshme të kujdesit.

6. Procedurat teknike për pjesëmarrjen në shërbimet e punësimit dhe bashkëpunimi ndërmjet institucioneve përcaktohen me akt nënligjor.

Neni 12
Programi i ndihmës sociale të njëhershme

1. Ndihma sociale e njëhershme i ofrohet individit, familjes ose ekonomisë familjare për mbulimin e shpenzimeve të jashtëzakonshme të shkaktuara nga rrethana të caktuara, si rezultat i të cilave individi, familja ose ekonomia familjare ekspozohet ndaj rrezikut social.

2. Ndihma sociale e njëhershme ofrohet për përmbushjen e një nevoje të menjëhershme dhe mund të jepet pavarësisht nëse individi, familja ose ekonomia familjare është përfituese e ndonjë programi tjetër të mbrojtjes sociale ose përfitimeve sociale sipas këtij Ligji, apo e ndonjë programi tjetër të përfitimeve sociale ose pensionale të përcaktuar me legjislacionin tjetër në fuqi.

3. Ndihma sociale e njëhershme ofrohet për plotësimin e nevojave të:

3.1. individit, familjes ose ekonomisë familjare që ekspozohet ndaj rrezikut social për shkak të fatkeqësive natyrore, përfshirë, por pa u kufizuar në tërmetet, përmbytjet, zjarret, epidemitë ose pandemitë;

3.2. familjes që ka humbur anëtarin i cili ka qenë burimi i vetëm i të ardhurave të saj, si rezultat i së cilës familja është ekspozuar ndaj rrezikut social;

3.3. personit që është viktimë e dhunës në familje;

3.4. individit deri në moshën njëzet e gjashtë (26) vjeç, i cili, deri në moshën tetëmbëdhjetë (18) vjeç, ka pasur statusin e fëmijës pa përkujdesje prindërore, me qëllim të përfshirjes së tij në mjedisin shoqëror; dhe

3.5. personit tjetër që për shkak të një ngjarjeje të papritur dhe të jashtëzakonshme, nuk mund t'i përmbushë nevojat bazë dhe të përballet me rrezik të menjëhershëm social.

4. Ndihma sociale e njëhershme ofrohet në formën e ndihmës së veçantë financiare, të ndihmës në natyrë ose në formë të kombinuar.

5. Shuma e ndihmës sociale të njëhershme përcaktohet me vendim të Qeverisë së Republikës së Kosovës, me propozim të Ministrisë dhe me miratim paraprak të ministrisë përgjegjëse për financa.

6. Mënyra e aplikimit, dokumentacioni, vlerësimi dhe pagesa e ndihmës sociale të njëhershme përcaktohen me akt nënligjor.

Neni 13
Programi i ndihmës sociale të përkohshme

1. Ndihma sociale e përkohshme u ofrohet për një periudhë të kufizuar, individëve, familjeve ose ekonomive familjare që përballen me vështirësi të përkohshme ekonomike dhe si rezultat, ekspozohen ndaj rrezikut social.

2. Ndihma sociale e përkohshme mund të ofrohet në rast të krizave ekonomike, fatkeqësive natyrore, epidemive ose pandemive, krizave energjetike, si dhe rrethanave të tjera që prekin një numër të madh të individësh, familjeve ose ekonomive familjare.

3. Rrethanat nga paragrafi 2 i këtij neni mund të përfshijnë ndërprerjen ose kufizimin e veprimtarive ekonomike, humbjen e vendeve të punës, humbjen ose zvogëlimin e të ardhurave dhe vështirësi të tjera që ndikojnë në aftësinë për përmbushjen e nevojave bazë të jetesës.

4. Programi i ndihmës sociale të përkohshme aktivizohet me vendim të Qeverisë, i cili përcakton ngjarjen dhe territorin e prekur, kategoritë e përfituesve brenda rrethanave të përcaktuara në paragrafët 1 deri 3 të këtij neni, formën, shumën, kohëzgjatjen dhe burimin e financimit.

5. Mënyra e aplikimit, verifikimit dhe pagesës së ndihmës sociale të përkohshme përcaktohet me akt nënligjor.



Neni 14
Programi i përfitimeve për fëmijë

1. Përfitimet për fëmijë u ofrohen fëmijëve deri në moshën gjashtëmbëdhjetë (16) vjeç, të cilët janë shtetas dhe rezidentë të Republikës së Kosovës, pavarësisht nga shtetësia e prindërve ose e kujdestarit ligjor.

2. Shuma e përfitimeve për fëmijë përcaktohet me vendim të Qeverisë së Republikës së Kosovës, me propozim të Ministrisë dhe të ministrisë përgjegjëse për financa. Shuma llogaritet në bazë të madhësisë, moshës dhe strukturës së familjes apo të të ardhurave të saj.

3. Shumat e përfitimeve për fëmijë shqyrtohen së paku një (1) herë në vit, gjatë përgatitjes së buxhetit për vitin pasues. Varësisht nga mundësitë buxhetore të Republikës së Kosovës, ndryshimet e kostos se jetesës, nevojat për mbështetje dhe mirëqenie për fëmijët, Qeveria e Republikës së Kosovës me propozim të përbashkët të Ministrisë dhe ministrisë përgjegjëse për financa, mund të vendosë me vendim të veçantë për ndryshimin e shumave të përfitimeve nga ky program.

4. Fëmija me shtetësi të shumëfishtë nuk mund të përfitojë nga programi i përfitimeve për fëmijë për periudhën gjatë së cilës për të realizohet përfitim i së njëjtës natyrë në një shtet tjetër, shtetësinë e të cilit e ka.

5. Mënyra e aplikimit, dokumentacioni, verifikimi i statusit dhe rezidencës, si dhe pagesa përcaktohen me akt nënligjor.

Neni 15
Programi i përfitimeve për lehonat e papuna

1. Përfitimet për lehonat e papuna u ofrohen nënave që janë shtetase dhe rezidente të Republikës së Kosovës dhe që në datën e lindjes dhe gjatë periudhës së përfitimit, nuk janë në marrëdhënie pune, pavarësisht moshës, statusit martesor ose zotësisë së plotë për të vepruar.

2. Përfitueset marrin pagesa mujore për gjashtë (6) muaj, duke filluar nga muaji i lindjes së fëmijës, me kusht që gjatë kësaj periudhe të vazhdojnë t'i përmbushin kriteret e përcaktuara me këtë Ligj.

3. Kur përfituesja është e mitur ose nuk ka zotësi të plotë për të vepruar, kërkesa dhe administrimi i përfitimit bëhen nga ose me asistencën e përfaqësuesit ligjor apo kujdestarit, në pajtim me legjislacionin në fuqi. Mungesa e zotësisë së plotë për të vepruar nuk mund të jetë shkak për refuzimin e përfitimit.

4. Shuma e përfitimeve për lehonat e papuna përcaktohet me vendim të Qeverisë së Republikës së Kosovës, me propozim të Ministrisë dhe të ministrisë përgjegjëse për financa.

5. Mënyra e aplikimit, dokumentacioni, verifikimi i statusit dhe rezidencës, si dhe pagesa përcaktohen me akt nënligjor.


Neni 16
Programi i përfitimeve për fuqizimin e familjeve në nevojë dhe të cenueshme

1. Programi i përfitimeve për fuqizimin e familjeve në nevojë dhe të cenueshme ofron mbështetje në natyrë ose përmes subvencioneve për individët, familjet ose ekonomitë familjare që për shkak të varfërisë, aftësisë së kufizuar, përgjegjësive të kujdesit, mungesës së qasjes në të mira dhe shërbime bazë ose rrethanave të tjera të verifikueshme, janë në nevojë ose të cenueshme.

2. Mbështetja ofrohet për periudhën e përcaktuar në vendimin individual, me kusht që përfituesi të vazhdojë t'i përmbushë kriteret e përcaktuara me këtë Ligj.

3. Mënyra e aplikimit, dokumentacioni, vlerësimi individual, lloji dhe administrimi i përfitimit përcaktohen me akt nënligjor.


Neni 17
Programet për përfitime të tjera
[bookmark: _Hlk239923798]
1. Në kuadër të programit të përfitimeve për fuqizimin e familjeve në nevojë dhe të cenueshme, Qeveria mund të miratojë masa të tjera në natyrë ose subvencione për kategoritë e përcaktuara, në varësi të mjeteve buxhetore në dispozicion. Masat mund të përfshijnë subvencionimin e një shume të caktuar për shpenzimet e:

1.1. energjisë elektrike;

1.2. ujit; dhe

1.3. ngrohjes dhe për masat e eficiencës së energjisë.

2. Vlera e përfitimeve jo financiare dhe shuma e subvencioneve të tjera, përcaktohen me vendim të Qeverisë së Republikës së Kosovës, me propozim të Ministrisë dhe të ministrisë përgjegjëse për financa.

3. Mënyra e zbatimit, verifikimit dhe administrimit të masave nga programet për përfitime tjera nga ky nen përcaktohet me akt nënligjor.



KAPITULLI III
PROCEDURA ADMINISTRATIVE PËR APLIKIM PËR PËRFITIME NGA PROGRAMET E MBROJTJES SOCIALE DHE PËRFITIMEVE SOCIALE

Neni 18
Aplikimi

1. Procedurat për realizimin e të drejtave sipas këtij Ligji, zhvillohen në përputhje me dispozitat e këtij Ligji.

2. Për çështjet që nuk rregullohen me këtë Ligj, zbatohen në mënyrë plotësuese dispozitat e Ligjit për Procedurën e Përgjithshme Administrative. 

3. Procedura për realizimin e të drejtave nga programet e mbrojtjes sociale dhe përfitimeve sociale fillon me kërkesë. Për ndihmën sociale të njëhershme ose të përkohshme, ajo mund të fillojë edhe sipas detyrës zyrtare kur organi kompetent merr informacion për një rrezik të menjëhershëm social.

4. Procedura sipas detyrës zyrtare mund të fillojë në bazë të njoftimeve nga qytetarët, institucionet, organizatat joqeveritare, komunitetet fetare, shoqëritë tregtare dhe personat e tjerë juridikë, si dhe në bazë të fakteve të identifikuara nga organet shtetërore gjatë zhvillimit të procedurave të tjera.

5. Aplikanti e paraqet kërkesën në formë elektronike, përmes platformës së përcaktuar nga Ministria, ose në Qendrën për Punë Sociale sipas vendbanimit. Pranimi i kërkesës nuk mund të kushtëzohet me dokumente ose të dhëna që organi kompetent mund t'i sigurojë sipas detyrës zyrtare.

6. Nëse aplikanti nuk ka vendbanim të caktuar, organ kompetent për pranimin e kërkesës është Qendra për Punë Sociale sipas vendqëndrimit të aplikantit. Ministria vendos për çdo konflikt të kompetencës territoriale ndërmjet Qendrave për Punë Sociale.

7. Në kërkesë, aplikanti është i detyruar të japë informata të plota dhe të sakta në formularin përkatës.

8. Individi, familja ose ekonomia familjare nuk mund të realizojë njëkohësisht përfitim nga i njëjti program, pranë më shumë se një organi kompetent.

9. Përveç nëse është përcaktuar ndryshe me dispozitat e këtij Ligji, e drejta në përfitim nga programet e mbrojtjes sociale dhe përfitimeve sociale, të përcaktuara me këtë Ligj, njihet nga data e paraqitjes së kërkesës, me kusht që kriteret për përfitim të jenë përmbushur në atë datë. Pagesa për periudhën nga data e paraqitjes së kërkesës deri në miratimin e saj bëhet në mënyrë retroaktive.

10. Formulari, dokumentacioni dhe mënyra teknike e paraqitjes së kërkesës përcaktohen me akt nënligjor.



Neni 19
Shqyrtimi i kërkesave për programet e mbrojtjes sociale dhe përftimeve sociale

1. Ministria, institucioni në vartësi të saj ose Qendra për Punë Sociale, sipas kompetencës, shqyrton kërkesat për përfitim nga programet e mbrojtjes sociale, sipas nënparagrafëve 2.1, 2.2, 2.3 2.4, 2.5. dhe 2.6 të nenit 5 të këtij Ligji. Përveç rasteve të përcaktuara në paragrafin 4 të këtij neni, shqyrtimi i kërkesës përfundon brenda tridhjetë (30) ditëve nga data e paraqitjes së saj.

2. Nëse gjatë verifikimit fillestar konstatohet se nuk janë përmbushur kushtet për përfitim nga programet e mbrojtjes sociale dhe përfitimeve sociale, organi kompetent merr vendim për refuzimin e kërkesës.

3. Kur aplikanti nuk ka paraqitur prova të mjaftueshme, organi kompetent e ndihmon në plotësimin e kërkesës dhe i siguron sipas detyrës zyrtare të dhënat që gjenden në regjistra publikë. Nëse provat e tjera nuk paraqiten brenda afatit të caktuar pa arsye të justifikueshme, organi vendos në bazë të gjendjes së provuar dhe nxjerr vendim të arsyetuar. Kërkesa konsiderohet e tërhequr vetëm kur aplikanti e tërheq atë shprehimisht.

4. Përjashtimisht nga paragrafi 1 i këtij neni, kërkesat për përfitim nga programi i ndihmës sociale dhe nga programet e tjera, për të cilat zbatohet testi i varfërisë, shqyrtohen sipas procedurës si në vijim, nëse:

4.1. pas verifikimit fillestar konstatohet se janë përmbushur kushtet ligjore, kërkesa kalon në fazën e verifikimit sipas testit të varfërisë; dhe 

4.2. individi, familja ose ekonomia familjare e kalon fazën e parë të testit të varfërisë, procedura vazhdon në fazën e dytë, ndërsa organi kompetent merr vendim brenda dyzet e pesë (45) ditëve nga data e paraqitjes së kërkesës.

5. Mënyra teknike e shqyrtimit të kërkesave dhe bashkëpunimi ndërmjet organeve kompetente përcaktohen me akt nënligjor.


Neni 20
E drejta për ankesë

1. Kundër vendimit të organit të shkallës së parë lidhur me përfitimin nga programet e mbrojtjes sociale dhe përfitimeve sociale, pala e pakënaqur ka të drejtë të paraqesë ankesë pranë organit të shkallës së dytë në kuadër të Ministrisë, brenda tridhjetë (30) ditëve nga data e pranimit të vendimit.

2. Procedura për paraqitjen dhe shqyrtimin e ankesës, lidhur me të drejtën për përfitim nga programet e mbrojtjes sociale dhe të përfitimeve sociale, përcaktohet me akt nënligjor.


Neni 21
E drejta për inicimin e konfliktit administrativ

Pala e pakënaqur ka të drejtë të iniciojë konflikt administrativ pranë gjykatës kompetente, kundër vendimit përfundimtar të nxjerrë në procedurën administrative, lidhur me përfitimin nga programet e mbrojtjes sociale dhe përfitimeve sociale.

Neni 22
Mënyra e pagesës

1. Mbështetja financiare nga programet e mbrojtjes sociale dhe përfitimeve sociale, paguhet përmes transferit bankar në një llogari aktive pagese të përfituesit, të hapur në një institucion financiar të licencuar ose të autorizuar nga Banka Qendrore e Republikës së Kosovës.

2. Përjashtimisht nga paragrafi 1 i këtij neni, kur përfituesi, për shkaqe objektive, nuk mund të hapë llogari pagese në Republikën e Kosovës, mbështetja financiare paguhet përmes një forme tjetër të sigurt të përcaktuar me akt nënligjor.


KAPITULLI IV
NDËRPRERJA E PËRFITIMEVE, KTHIMI I MJETEVE DHE KOMPENSIMI PËR PËRFITIME NGA PROGRAMET E MBROJTJES SOCIALE DHE PËRFITIMEVE SOCIALE


Neni 23
Ndërprerja e përfitimeve nga programet e mbrojtjes sociale dhe përfitimeve sociale

1. Përfitimet nga programet e mbrojtjes sociale dhe përfitimeve sociale, ndërpriten për individin, familjen ose ekonominë familjare, në rastet si në vijim:

1.1. Për programin e ndihmës sociale, kur:

1.1.1. anëtari aktiv, pa arsye të justifikueshme dhe pas paralajmërimit me shkrim, nuk paraqitet në Zyrën e Punësimit ose nuk i përmbush detyrimet për integrimin në tregun e punës; dhe

1.1.2. anëtari aktiv, pa shkak të arsyeshëm, e ndërpret marrëdhënien e punës me kërkesën e tij, refuzon një ofertë të përshtatshme pune ose largohet nga puna për shkak të shkeljes së rëndë të detyrimeve nga marrëdhënia e punës;

1.2. Nëse përfituesi është individ dhe ai vdes;

1.3. Nëse përfituesi është individ dhe qëndron jashtë Republikës së Kosovës për një periudhë të pandërprerë më të gjatë se tre (3) muaj; dhe 

1.4. Nëse individi, familja ose ekonomia familjare nuk i përmbush më kriteret ligjore të përcaktuara me këtë Ligj dhe aktet nënligjore të nxjerra për zbatimin e tij.

Neni 24
Kthimi i mjeteve të përfituara pa bazë ligjore 

1. Individi, familja ose ekonomia familjare që ka realizuar përfitim pa bazë ligjore nga programet e mbrojtjes sociale dhe përfitimeve sociale, detyrohet t'i kthejë mjetet e përfituara pa të drejtë, në rastet në vijim, kur:

1.1. anëtarët e familjes që jetojnë në të njëjtën ekonomi familjare ndahen qëllimisht, për arsye që të përfitojnë në mënyrë të paligjshme, duke krijuar një bashkësi të re familjare fiktive;

1.2. fshihen informata, bëhen deklarime të rreme ose jepen të dhëna të rreme apo të paplota për gjendjen socio-ekonomike të individit, familjes ose ekonomisë familjare gjatë procedurës së aplikimit;

1.3. ndryshimi i gjendjes socio-ekonomike nuk i raportohet organit kompetent gjatë periudhës së përfitimit dhe ky ndryshim ndikon në të drejtën ose shumën e përfitimit;

1.4. organi i shkallës së parë ose i shkallës së dytë konstaton se individi, familja ose ekonomia familjare ka përfituar në kundërshtim me kriteret e përcaktuara me këtë Ligj; dhe

1.5. përmes bartjes fiktive të pronësisë ose simulimit të një transaksioni, individi, familja ose ekonomia familjare vendoset qëllimisht në një gjendje që i mundëson përfitimin.

2. Kompensimi i dëmit kërkohet vetëm kur përfitimi pa bazë ligjore është shkaktuar me dashje ose nga pakujdesia e rëndë e përfituesit. Kur pagesa ka ardhur vetëm nga gabimi i organit dhe përfituesi ka vepruar në mirëbesim, nuk kërkohet kompensim dëmi ose kamatë për periudhën para se vendimi për kthim të bëhet përfundimtar.

3. Në rast të vdekjes së përfituesit, kthimi i mjeteve të përfituara pa bazë ligjore mund të kërkohet nga trashëgimtarët vetëm deri në vlerën e pasurisë së trashëguar.

4. Shuma që duhet të kthehet kufizohet në diferencën e përfituar pa të drejtë. Interesi ligjor llogaritet vetëm pas kalimit të afatit për kthim vullnetar të përcaktuar në vendimin përfundimtar.

5. Mënyra e llogaritjes, afati dhe procedura e kthimit të mjeteve përcaktohen me akt nënligjor.










KAPITULLI V
REGJISTRI SOCIAL DHE KONFIDENCIALITETI I INFORMACIONIT

Neni 25
Regjistri Social

1. Ministria krijon dhe administron Regjistrin Social për sigurimin e të dhënave, zbatimin, monitorimin dhe vlerësimin e programeve të mbrojtjes sociale dhe përfitimeve sociale të përcaktuara me këtë Ligj.

2. Ministria përcakton procedurat dhe harton manuale ose udhëzues për përdorimin dhe menaxhimin e platformës së Regjistrit Social.

3. Regjistri Social përmban vetëm të dhënat e nevojshme për identifikimin dhe kontaktin, përbërjen e familjes ose ekonomisë familjare, shtetësinë dhe rezidencën, gjendjen socio-ekonomike, të ardhurat dhe pasurinë, kërkesat, vendimet, pagesat, detyrimet për aktivizim dhe gjurmët e qasjes në sistem. 

4. Ndërlidhja me regjistrat e tjerë publikë bëhet vetëm për të dhënat e nevojshme dhe mbi bazë ligjore. Ministria mban gjurmë të plota të çdo qasjeje, ndryshimi dhe shkëmbimi të të dhënave.

5. Përmbajtja e Regjistrit Social, baza e të dhënave, si dhe mënyra e mirëmbajtjes, administrimit, ruajtjes dhe qasjes në të dhënat, regjistrat dhe dokumentet e Regjistrit Social, përcaktohen me akt nënligjor.

Neni 26
Konfidencialiteti i informatave

1. Informatat për aplikantët dhe përfituesit e programeve të mbrojtjes sociale dhe përfitimeve sociale, janë konfidenciale dhe përpunohen vetëm në përputhje me këtë Ligj dhe legjislacionin për mbrojtjen e të dhënave personale.

2. Të dhënat personale përpunohen vetëm për shqyrtimin e kërkesës, realizimin, kontrollin dhe vlerësimin e përfitimeve. Për hartimin dhe vlerësimin e politikave përdoren të dhëna të anonimizuara ose kur kjo nuk është e mundur, të pseudonimizuara.

3. Vendimi që prodhon pasoja juridike për aplikantin ose përfituesin, nuk mund të merret vetëm mbi bazën e përpunimit të automatizuar. Personi ka të drejtë në ndërhyrje njerëzore, shpjegim të kuptueshëm të arsyeve, paraqitjen e pikëpamjes së tij dhe kundërshtimin e vendimit.

4. Para përdorimit të profilizimit, ndërlidhjes së gjerë të regjistrave ose teknologjisë që paraqet rrezik të lartë, Ministria kryen vlerësimin e ndikimit në mbrojtjen e të dhënave dhe zbaton masat e sigurisë sipas legjislacionit për mbrojtjen e të dhënave personale.


KAPITULLI VI
KOMPETENCAT E ORGANEVE PËRGJEGJËSE PËR PROGRAMET E MBROJTJES SOCIALE DHE PËRFITIMEVE SOCIALE

Neni 27
Roli dhe përgjegjësitë e Ministrisë

1. Ministria, përveç përgjegjësive të përcaktuara me legjislacionin tjetër në fuqi, ka kompetencat dhe përgjegjësitë, si në vijim:

1.1. Mbikëqyr zbatimin e këtij Ligji dhe të akteve nënligjore të nxjerra për zbatimin e tij në nivel qendror dhe lokal;

1.2. Krijon mekanizma ndërinstitucionalë për koordinimin e referimit të anëtarëve aktivë në shërbimet e punësimit, me qëllim të integrimit të tyre në tregun e punës;

1.3. Përmes organit kompetent, sipas legjislacionit përkatës për personat me aftësi të kufizuara, vlerëson aftësinë për punë të personave me aftësi të kufizuara;

1.4. Mirëmban Regjistrin Social dhe sistemin për menaxhimin e programeve të mbrojtjes sociale dhe përfitimeve sociale, si dhe mbledh të dhëna administrative përmes këtyre sistemeve dhe burimeve të tjera, me qëllim të vlerësimit dhe monitorimit të zbatimit të programeve;

1.5. Siguron organizimin institucional dhe zhvillimin e kapaciteteve profesionale për zbatimin efektiv të programeve të mbrojtjes sociale dhe përfitimeve sociale, përfshirë ngritjen e kapaciteteve të profesionistëve dhe të stafit të institucioneve përgjegjëse për zbatimin e tyre;

1.6. Harton standardet për programet e mbrojtjes sociale dhe përfitimeve sociale dhe monitoron zbatimin e tyre;

1.7. Vepron përmes njësive funksionalisht të ndara, si organ i shkallës së parë për programet e përcaktuara me këtë Ligj dhe si organ i shkallës së dytë për shqyrtimin e ankesave. Njësia e shkallës së dytë është funksionalisht dhe e pavarur në vendimmarrje nga njësia e shkallës së parë;

1.8. Ndërmerr veprimet e nevojshme për ofrimin e shërbimeve që lidhen me aplikimin dhe realizimin e përfitimeve nga programet e mbrojtjes sociale dhe përfitimeve sociale, për individët, familjet ose ekonomitë familjare;

1.9. Mirëmban regjistrat dhe bazat e të dhënave për aplikantët dhe përfituesit e programeve të mbrojtjes sociale dhe përfitimeve sociale, i regjistron të dhënat e tyre në Regjistrin Social dhe siguron ndërlidhjen e këtyre regjistrave dhe bazave të të dhënave me Regjistrin Social; dhe
1.10. Miraton pagesat nga Programet e mbrojtjes sociale dhe përfitimeve sociale kur përmbushen kriteret e përcaktuara me këtë Ligj dhe i ndalon ato kur këto kritere nuk përmbushen më.

2. Për realizimin e funksioneve të saj në kuadër të programeve të mbrojtjes sociale dhe përfitimeve sociale, Ministria ka të drejtë qasjeje në regjistrat dhe bazat e të dhënave në nivel qendror dhe lokal, të cilat mirëmbahen nga institucionet dhe autoritetet publike, vetëm për të dhënat e nevojshme për ushtrimin e kompetencave të saj dhe në përputhje me legjislacionin në fuqi për mbrojtjen e të dhënave personale.

Neni 28
Roli dhe përgjegjësitë e Agjencisë së Punësimit

1. Agjencia e Punësimit, përmes Zyrave të Punësimit, përveç përgjegjësive të përcaktuara me legjislacionin tjetër në fuqi, ka kompetencat dhe përgjegjësitë si në vijim:

1.1. Regjistron në sistemin përkatës, si punëkërkues, anëtarët aktivë që përfitojnë nga programi i ndihmës sociale;

1.2. Harton për çdo anëtar aktiv planin individual të punësimit, të përshtatur sipas nevojave të tij, me qëllim të lehtësimit të integrimit në tregun e punës dhe mbikëqyr zbatimin e këtij plani;

1.3. Njofton anëtarin aktiv për mundësitë e trajnimit profesional dhe të punësimit, si dhe i ofron propozime formale për punësim, duke e informuar për kushtet dhe përgjegjësitë e vendit të punës, kur ekzistojnë mundësi pune që përputhen me profilin, aftësitë dhe përvojën e tij; dhe

1.4. Njofton Qendrën për Punë Sociale, përmes Zyrës së Punësimit, për përmbushjen ose mospërmbushjen e detyrimeve për integrim në tregun e punës nga anëtari aktiv, për qëllim të vazhdimit ose ndërprerjes së përfitimit nga programi i ndihmës sociale, sipas dispozitave përkatëse të këtij Ligji.


Neni 29
Roli dhe përgjegjësitë e komunës

1. Komuna, përmes Qendrës për Punë Sociale dhe organeve të tjera kompetente të saj, siguron zbatimin e programeve të mbrojtjes sociale dhe përfitimeve sociale në nivel lokal, në përputhje me këtë Ligj dhe legjislacionin tjetër në fuqi.

2. Komuna bashkëpunon me Ministrinë, Agjencinë e Punësimit dhe institucionet e tjera kompetente për koordinimin e aktiviteteve, shkëmbimin e informatave dhe zbatimin e masave që lidhen me programet e mbrojtjes sociale dhe përfitimeve sociale.

3. Për zbatimin e përgjegjësive të përcaktuara me këtë Ligj, komuna siguron që Qendra për Punë Sociale të ketë strukturë dhe organizim të përshtatshëm, si dhe kapacitete të mjaftueshme administrative dhe profesionale për administrimin e programeve të mbrojtjes sociale dhe përfitimeve sociale.

4. Përfitimet financiare dhe kostot e administrimit të kompetencave të deleguara financohen nga Buxheti i Republikës së Kosovës përmes ndarjeve, granteve ose transfereve përkatëse.

5. Komuna mund të financojë masa plotësuese nga të hyrat e veta, me kusht që ato të mos zëvendësojnë ose zvogëlojnë të drejtat e përcaktuara me këtë Ligj.

Neni 30
Roli dhe përgjegjësitë e Qendrës për Punë Sociale

1. Qendra për Punë Sociale është organi kompetent në nivel lokal për zbatimin e programeve të mbrojtjes sociale dhe përfitimeve sociale dhe ushtron kompetencat dhe përgjegjësitë, si në vijim:

1.1. Pranon kërkesat, kryen verifikimet dhe ndërmerr veprimet administrative që lidhen me realizimin e të drejtave nga programet e mbrojtjes sociale dhe përfitimeve sociale, sipas kompetencës së përcaktuar me këtë Ligj;

1.2. Harton raporte vjetore dhe përgatit të dhëna për përfitimet nga programet e mbrojtjes sociale dhe përfitimeve sociale të ofruara në nivel të Qendrës për Punë Sociale dhe ia dorëzon ato Ministrisë;

1.3. Bashkëpunon në mënyrë të vazhdueshme me Zyrat e Punësimit në kuadër të Agjencisë së Punësimit për shkëmbimin e informatave lidhur me integrimin e anëtarëve aktivë në tregun e punës, me qëllim të zbatimit të drejtë të kritereve për përfitim nga programin e ndihmës sociale;

1.4. Identifikon individët, familjet ose ekonomitë familjare në rrezik social dhe i informon ata për mundësinë e aplikimit në programet e mbrojtjes sociale ose përfitimeve sociale;

1.5. Verifikon gjendjen socio-ekonomike, vendbanimin dhe rezidencën përmes regjistrave zyrtarë dhe kur është e nevojshme dhe proporcionale, përmes vizitës së arsyetuar në terren; dhe

1.6.I  informon dhe kur është e nevojshme, i referon aplikantët dhe përfituesit në shërbimet sociale dhe familjare, shërbimet e punësimit ose shërbimet e tjera përkatëse, sipas legjislacionit në fuqi.

2. Për realizimin e funksioneve të saj në kuadër të programeve të mbrojtjes sociale dhe përfitimeve sociale, Qendra për Punë Sociale ka të drejtë qasjeje në regjistrat dhe bazat e të dhënave në nivel qendror dhe lokal, të cilat mirëmbahen nga institucionet dhe autoritetet publike, vetëm për të dhënat e nevojshme për ushtrimin e kompetencave të saj dhe në përputhje me legjislacionin në fuqi për mbrojtjen e të dhënave personale.







KAPITULLI VII
MBIKËQYRJA DHE KONTROLLI

Neni 31
Kontrolli dhe verifikimi i të dhënave të aplikantëve dhe përfituesve

1. Ministria, përmes strukturave të saj kompetente, dhe Qendrat për Punë Sociale, brenda kompetencave të tyre, kryejnë kontrollin dhe verifikimin e të dhënave dhe dokumentacionit të aplikantëve dhe përfituesve të programeve të mbrojtjes sociale dhe përfitimeve sociale, me qëllim të sigurimit të ligjshmërisë së përfitimeve, parandalimit dhe identifikimit të parregullsive, si dhe mbrojtjes së parasë publike.

2. Kontrolli dhe verifikimi sipas këtij neni, mund të përfshijë:

2.1. Verifikimin e të dhënave dhe dokumentacionit të paraqitur gjatë aplikimit dhe kohëzgjatjes së përfitimit;

2.2. Krahasimin e të dhënave me regjistrat dhe bazat zyrtare të të dhënave;

2.3. Verifikimet në terren, kontrollet e pajtueshmërisë dhe verifikimet sistematike ose të paparalajmëruara; dhe

2.4. Kontrollin e procedurave të vendimmarrjes, realizimit të pagesave, rishikimit dhe ndërprerjes së përfitimeve, si dhe kthimit të mjeteve të përfituara pa të drejtë.

3. Verifikimet e paparalajmëruara mund të kryhen vetëm në bazë të dyshimit të arsyetuar ose të vlerësimit të dokumentuar të rrezikut. Vizita në banesë kryhet vetëm kur është e nevojshme dhe proporcionale, ndërsa hyrja në banesë lejohet me pëlqimin e personit ose mbi një bazë tjetër të përcaktuar me ligj.

4. Ministria dhe Qendrat për Punë Sociale mund të autorizojnë zyrtarë për kryerjen e kontrolleve dhe verifikimeve sipas këtij neni. Zyrtarët e autorizuar identifikohen me dokument zyrtar dhe veprojnë vetëm brenda kufijve të autorizimit dhe kompetencave të përcaktuara me këtë Ligj.

5. Gjatë kryerjes së kontrollit dhe verifikimit respektohen dinjiteti, privatësia dhe të drejtat e individëve, si dhe parimet e domosdoshmërisë dhe proporcionalitetit.

6. Kur gjatë kontrollit dhe verifikimit konstatohen parregullsi ose ekziston dyshim i bazuar për falsifikim të dokumentacionit, manipulim të të dhënave, keqpërdorim të detyrës zyrtare ose veprime të tjera të kundërligjshme, organi kompetent ndërmerr masat e përcaktuara me ligj dhe njofton organet përgjegjëse për fillimin e procedurave përkatëse.

7. Mënyra teknike e kryerjes së kontrollit dhe verifikimit, dokumentimi i rezultateve dhe autorizimi i zyrtarëve përcaktohen me akt nënligjor.


Neni 32
Mbikëqyrja administrative dhe profesionale e Qendrave për Punë Sociale

1. Ministria ushtron mbikëqyrjen administrative dhe profesionale mbi zbatimin e programeve të mbrojtjes sociale dhe përfitimeve sociale nga Qendrat për Punë Sociale, me qëllim të sigurimit të zbatimit të ligjshëm dhe të njëtrajtshëm të këtij Ligji, standardeve profesionale dhe procedurave përkatëse.

2. Qendrat për Punë Sociale veprojnë në kuadër të kompetencave të komunës, ndërsa për zbatimin e programeve dhe ushtrimin e kompetencave të deleguara nga niveli qendror i nënshtrohen mbikëqyrjes administrative dhe profesionale të Ministrisë, në përputhje me këtë Ligj dhe legjislacionin tjetër në fuqi.

3. Mbikëqyrja administrative dhe profesionale sipas këtij neni përfshin:

3.1. vlerësimin e ligjshmërisë së zbatimit të programeve të mbrojtjes sociale dhe përfitimeve sociale;

3.2. vlerësimin e ushtrimit të kompetencave të deleguara nga niveli qendror;

3.3. respektimin e standardeve profesionale, kritereve dhe procedurave të përcaktuara;

3.4. vlerësimin e cilësisë, efektivitetit dhe njëtrajtshmërisë së shërbimeve të ofruara;

3.5. kontrollin e dokumentacionit, regjistrave dhe raportimit që lidhen me zbatimin e programeve; dhe

3.6. monitorimin e zbatimit të rekomandimeve dhe masave korrigjuese të përcaktuara nga Ministria në përputhje me ligjin.

4. Qendra për Punë Sociale është e detyruar të bashkëpunojë me Ministrinë gjatë ushtrimit të mbikëqyrjes, të sigurojë qasje në dokumentacionin, regjistrat dhe informatat e nevojshme, si dhe të ndërmarrë masat korrigjuese të përcaktuara në përputhje me ligjin.

5. Kur gjatë ushtrimit të mbikëqyrjes konstatohen parregullsi ose mangësi, Ministria i rekomandon Qendrës për Punë Sociale ndërmarrjen e masave korrigjuese dhe cakton afat të arsyeshëm për zbatimin e tyre. Për parregullsitë që bien në kompetencën e komunës, Ministria e njofton komunën dhe kërkon ndërmarrjen e masave përkatëse.

6. Mbikëqyrja administrative dhe profesionale sipas këtij neni, nuk cenon kompetencat e komunës lidhur me organizimin, financimin dhe menaxhimin e personelit të Qendrës për Punë Sociale, sipas legjislacionit në fuqi.

7. Në rast të shkeljeve serioze ose të përsëritura që rrezikojnë vazhdimësinë e pagesave, Ministria i kërkon komunës marrjen e masave korrigjuese brenda një afati të arsyeshëm. Nëse shkeljet nuk mënjanohen, Qeveria me vendim të arsyetuar dhe pas dëgjimit të komunës, mund të marrë përkohësisht vetëm detyrat administrative të deleguara për një periudhë deri në gjashtë (6) muaj, e cila mund të zgjatet vetëm një herë për gjashtë (6) muaj të tjerë. Kundër vendimit mund të iniciohet konflikt administrativ.

8. Mënyra teknike e ushtrimit të mbikëqyrjes, përmbajtja e raportit dhe monitorimi i masave korrigjuese përcaktohen me akt nënligjor.

[bookmark: _heading=h.gjdgxs]KAPITULLI VIII
DISPOZITA NDËSHKIMORE

[bookmark: _Hlk202282385]Neni 33
Gjobat për kundërvajtje

1. Shkeljet e përcaktuara shprehimisht në këtë nen përbëjnë kundërvajtje dhe dënohen sipas këtij Ligji dhe legjislacionit për kundërvajtjet, pa përjashtuar përgjegjësinë disiplinore ose penale kur përmbushen kushtet ligjore.

2. Zyrtari publik ose personi tjetër i autorizuar gjobitet nga dyqind euro (200 €) deri në njëmijë euro (1,000 €), nëse me dashje ose nga pakujdesia e rëndë:

2.1. kryen kontrollin ose verifikimin në terren në kundërshtim me nenin 31 të këtij Ligji, duke vepruar jashtë kufijve të autorizimit ose duke cenuar dinjitetin, privatësinë apo të drejtat e aplikantit ose përfituesit;

2.2. regjistron të dhëna të rreme ose të pasakta, fsheh të dhëna, ndryshon dokumentacionin ose manipulon faktet me qëllim të ndikimit në vendimin për njohjen, vazhdimin, shumën ose ndërprerjen e përfitimit;

2.3. miraton ose refuzon përfitimin në kundërshtim me kriteret e përcaktuara me këtë Ligj, përfshirë kriteret për shtetësinë, rezidencën, gjendjen socio-ekonomike dhe testin e varfërisë;

2.4. nuk e bën llogaritjen ose rillogaritjen e shumës së përfitimit, kur një veprim i tillë kërkohet sipas këtij Ligji;

2.5. nuk e kryen rishikimin periodik të përmbushjes së kritereve për vazhdimin e përfitimit, kur rishikimi kërkohet sipas këtij Ligji;

2.6. nuk e mbikëqyr zbatimin e planit individual të punësimit ose nuk e njofton organin kompetent për përmbushjen apo mospërmbushjen e detyrimeve të anëtarit aktiv, sipas nenit 28 të këtij Ligji; ose

2.7. nuk e raporton parregullsinë ose përfitimin e kundërligjshëm për të cilin ka marrë dijeni gjatë ushtrimit të detyrës zyrtare.

3. Aplikanti ose përfituesi gjobitet nga njëqind euro (100 €) deri në pesëqind euro (500 €), nëse me dashje:

3.1. i ndan në mënyrë fiktive anëtarët e familjes ose ekonomisë familjare me qëllim të përfitimit nga Programet e mbrojtjes sociale dhe përfitimeve sociale;

3.2. fsheh të dhëna ose paraqet deklarata, informata apo dokumentacion të rremë, të pasaktë ose jo të plotë lidhur me gjendjen socio-ekonomike të familjes ose ekonomisë familjare;

3.3. nuk i raporton, brenda afatit të përcaktuar, ndryshimet në gjendjen socio-ekonomike, të ardhurat, pasurinë, përbërjen e familjes ose ekonomisë familjare, vendbanimin, rezidencën apo rrethanat e tjera që ndikojnë në të drejtën ose shumën e përfitimit;

3.4. transferon pronësinë mbi pasurinë, simulon transaksione ose ndërmerr veprime të tjera fiktive me qëllim të përmbushjes formale të kritereve për përfitim; ose

3.5. pengon verifikimin e ligjshëm të të dhënave dhe dokumentacionit ose gjatë verifikimit, paraqet informata të rreme apo fsheh fakte që ndikojnë në përcaktimin e së drejtës në përfitim.

4. Me rastin e caktimit të gjobës merren parasysh pesha dhe pasojat e shkeljes, shkalla e fajësisë dhe gjendja ekonomike e kundërvajtësit. Për shkelje të lehtë pa pasoja materiale mund të shqiptohet vërejtje. Pamundësia për kthimin e mjeteve nuk përbën kundërvajtje.

5. Ministria ose organi tjetër mbikëqyrës i autorizuar, paraqet kërkesën për fillimin e procedurës kundërvajtëse pranë gjykatës kompetente.

6. Kur e njëjta sjellje sanksionohet me ligj të posaçëm, për të njëjtat fakte dhe të njëjtin interes të mbrojtur nuk shqiptohet edhe gjobë sipas këtij neni.


KAPITULLI IX
DISPOZITA KALIMTARE DHE PËRFUNDIMTARE

Neni 34
Trajtimi i përfituesve ekzistues

1. Personat që në datën e hyrjes në fuqi të këtij Ligji, përfitojnë nga Skema e Ndihmës Sociale ose nga përfitimet për fëmijë, lehonat e papuna apo familjet në nevojë sipas legjislacionit ose vendimeve ekzistuese, vazhdojnë ta marrin përfitimin deri në rivlerësimin sipas detyrës zyrtare dhe nxjerrjen e vendimit individual sipas këtij Ligji.

2. Organi kompetent e fillon rivlerësimin sipas detyrës zyrtare, pa kërkuar aplikim të ri, e njofton përfituesin dhe i jep mundësi të deklarohet para nxjerrjes së vendimit. Pagesa nuk ndërpritet për shkak të vonesës së organit ose mungesës së aktit nënligjor.

3. Kur vendimi i ri e zvogëlon ose e ndërpret përfitimin, ai prodhon efekt jo më herët se muaji që pason datën kur vendimi bëhet përfundimtar, përveç rastit të mashtrimit të provuar.

4. Vendimet ekzistuese për përfitimet për fëmijë, lehonat e papuna dhe familjet në nevojë mbeten në fuqi deri në zëvendësimin e tyre me vendime individuale sipas këtij Ligji.


Neni 35
Aktet nënligjore

1. Brenda tre (3) muajve nga data e hyrjes në fuqi të këtij Ligji, sipas propozimit të Ministrisë,  Qeveria e Republikës së Kosovës nxjerr aktet nënligjore si në vijim:

1.1. Aktin nënligjor për procedurat e përfitimit nga programi i ndihmës sociale;

1.2. Aktin nënligjor për procedurat e përfitimit nga programi i ndihmës sociale të njëhershme;

1.3. Aktin nënligjor për procedurat e përfitimit nga programi i ndihmës sociale të përkohshme;

1.4. Aktin nënligjor për pjesëmarrjen e përfituesve të programit të ndihmës sociale në shërbimet e punësimit;

1.5. Aktin nënligjor për procedurat e përfitimit nga programi i përfitimeve për fëmijë;

1.6. Aktin nënligjor për procedurat e përfitimit nga programi i përfitimeve për lehonat e papuna;

1.7. Aktin nënligjor për procedurat e përfitimit nga programi i përfitimeve për fuqizimin e familjeve në nevojë dhe të cenueshme, përfshirë përfitimet jo financiare dhe subvencionet e tjera;

1.8. Aktin nënligjor për procedurën e kthimit të mjeteve të përfituara pa bazë ligjore dhe kompensimin e dëmit;

1.9. Aktin nënligjor për përmbajtjen, administrimin, mirëmbajtjen, ruajtjen dhe përdorimin e Regjistrit Social;

1.10. Aktin nënligjor për mënyrën dhe procedurat e kontrollit, verifikimit, mbikëqyrjes administrative dhe profesionale të zbatimit të programeve të mbrojtjes sociale dhe përfitimeve sociale;

1.11. Aktin nënligjor për mënyrën e llogaritjes së periudhës së rezidencës, trajtimi i mungesave të përkohshme të arsyetuara, dëshmitë për kthimin e përhershëm, procedura e rivlerësimit dhe mënyra e verifikimit përmes regjistrave zyrtarë; dhe

1.12. Aktin nënligjor për mënyrën e zbatimit, verifikimit dhe administrimit të masave nga programet për përfitime të tjera sipas nenit 17 të këtij Ligji. 

2. Aktet nënligjore mund të rregullojnë vetëm çështjet teknike dhe procedurale për të cilat ekziston autorizim i shprehur në këtë Ligj dhe nuk mund të krijojnë, kufizojnë ose ndryshojnë të drejta, kategori përfituesish ose kritere materiale për përfitim.

3. Deri në nxjerrjen e akteve të reja nënligjore, vazhdojnë të zbatohen aktet nënligjore dhe vendimet ekzistuese, për aq sa nuk janë në kundërshtim me këtë Ligj.

4. Vonesa në nxjerrjen e aktit nënligjor nuk mund të përdoret si shkak për refuzimin, pezullimin ose ndërprerjen e një të drejte të përcaktuar me këtë Ligj.


Neni 36
Dispozitat shfuqizuese

1. Me hyrjen në fuqi të këtij Ligji, shfuqizohen:

1.1. Ligji Nr. 2003/15 për Skemën e Ndihmës Sociale;

1.2. Ligji Nr. 04/L-096 për Ndryshimin dhe Plotësimin e Ligjit Nr. 2003/15 për Skemën e Ndihmës Sociale në Kosovë; dhe

1.3. Kapitulli XXVII, përkatësisht neni 78, 79, 80 dhe 81 i Ligjit Nr. 08/L-176 për Ndryshimin dhe Plotësimin e Ligjeve që Përmbajnë Procedura të Veçanta Administrative dhe Harmonizimin e Tyre me Ligjin Nr. 05/L-031 për Procedurën e Përgjithshme Administrative.


Neni 37
Hyrja në fuqi

Ky Ligj hyn në fuqi tre (3) muaj pas publikimit në Gazetën Zyrtare të Republikës së Kosovës.



________________________
Kryetari i Kuvendit të Republikës së Kosovës

